గిరీష్ బాపట్

గిరీష్ బాపట్ (3 సెప్టెంబర్ 1950 - 29 మార్చి 2023) మహారాష్ట్ర రాష్ట్రానికి చెందిన రాజకీయ నాయకుడు. ఆయన మహారాష్ట్ర శాసనసభకు  కస్బాపేట్ నుండి ఐదు సార్లు ఎమ్మెల్యేగా, ఫడ్నవీస్ మంత్రివర్గంలో ఆహారం, పౌర సరఫరాలు, వినియోగదారుల రక్షణ, ఆహారం, ఔషధాల నిర్వహణ, పార్లమెంటరీ వ్యవహారాల కేబినెట్ మంత్రిగా పని చేసి 2019లో పూణే లోక్‌సభ నియోజకవర్గం నుండి ఎంపీగా ఎన్నికయ్యాడు.
రాజకీయ జీవితం
గిరీష్ బాపట్ రాష్ట్రీయ స్వయంసేవక్ సంఘ్‌తో తన రాజకీయ జీవితాన్ని ప్రారంభించి 1980లో పూణే సిటీ బీజేపీ కార్యదర్శిగా నియమితులయ్యాడు. ఆయన 1983లో జరిగిన ఉప ఎన్నికల్లో పూణే మున్సిపల్ కార్పొరేషన్‌కు తొలిసారిగా కార్పొరేటర్‌గా ఎన్నికైన ఆయన ఆ తర్వాత మూడు సార్లు కార్పొరేటర్‌గా ఎన్నికై 1986-87లో పూణే మున్సిపల్ కార్పొరేషన్ స్టాండింగ్ కమిటీ చైర్మన్‌గా నియమితులయ్యాడు.

గిరీష్ బాపట్ 1995లో మహారాష్ట్ర శాసనసభ ఎన్నికల్లో కస్బా పేట్ శాసనసభ నియోజకవర్గం నుండి బిజెపి అభ్యర్థిగా పోటీ చేసి తొలిసారి ఎమ్మెల్యేగా ఎన్నికయ్యాడు. ఆయన 1997లో కృష్ణా వ్యాలీ డెవలప్‌మెంట్ కార్పొరేషన్ డైరెక్టర్‌గా నియమితులయ్యాడు. గిరీష్ బాపట్ 1999, 2004, 2009, 2014 అసెంబ్లీ ఎన్నికల్లో వరుసగా ఐదుసార్లు ఎమ్మెల్యేగా ఎన్నికై ఫడ్నవీస్ మంత్రివర్గంలో 4 డిసెంబర్ 2014 నుండి 4 జూన్ 2019 వరకు ఆహారం, పౌర సరఫరాలు, వినియోగదారుల రక్షణ, ఆహారం, ఔషధాల నిర్వహణ, పార్లమెంటరీ వ్యవహారాల శాఖ మంత్రిగా పని చేశాడు. ఆయన 2019 పార్లమెంట్ ఎన్నికలలో పూణే నియోజకవర్గం నుండి లోక్‌సభ సభ్యుడిగా ఎన్నికయ్యాడు.
మరణం
గిరీష్ బాపట్ అనారోగ్యంతో బాధపడుతూ దీనానాథ్ మంగేష్కర్ ఆసుపత్రిలో ఇంటెన్సివ్ కేర్ యూనిట్ (ఐసియు)లో చేరి చికిత్స పొందుతూ 2023 మార్చి 29న మరణించాడు.

మూలాలు

వర్గం:1950 జననాలు
వర్గం:2023 మరణాలు